उनके शब्दों में "क्या पिछली पीढ़ी कवि कर्म को लेकर आज के नवागंतुक कवियों की तुलना में सचमुच अधिक गंभीर थी? यदि हां, तो क्या यह हर कविता लिखने वाले के बारे में सत्यनिष्ठा से और प्रमाण सहित कहा जा सकता है? यानि उस दौर में रचनाएं पूरी पकने के बाद ही लोगों के सामने आती थी? हो सकता है कि मैं ग़लत होऊं, पर उससे भी पहली पीढ़ी में जब छंद-सिद्ध कवि छाये हुए थे, तो क्या "तुक्कड़" कवि कोई उछल-कूद मचाते नहीं दिखते है. मेरी समझ यह है - हो सकता है आपके लिए इसके कोई मायने न हों - कि हर दौर में अच्छी और खराब कविता साथ-साथ लिखी जा रही होती है. समय गुज़रने के साथ बहुत कुछ छन जाता है, समय की छलनी में. आज की कविता को लेकर चलने वाली किसी भी चर्चा में महिला कवियों को ( "रसोई में छोंक लगाते हुए कविता रच देने का उल्लेख करने की क्या ख़ास ज़रुरत आ पड़ती है?) एक अलग श्रेणी बना कर क्यों रख दिया जाता है"? कविता का अच्छा/बुरा होना कबसे लैंगिक आधार पर तय होने लगा? सरोकारों की बात भी वायवी ढंग से क्यों की जानी चाहिए? क्या हमने कभी यह जानने/ बताने की कोशिश की है कि कविता लिखते हुए पुरुष क्या कर रहे होते हैं? कसौटी तो दोनों के लिए एक ही होनी चाहिए. नहीं? सोच कर देखिए."